'Rower' steek makker tydens rooftog - Maroela Media
'Rower' steek makker tydens rooftog
Argieffoto van 'n speelgoedgeweer ter illustrasie
'n Vermeende rower wat glo probeer keer het dat sy makker in hegtenis geneem word, moes op die vlug slaan, nadat hy hom per ongeluk met 'n mes gesteek het.
Lt.kol. Lungelo Dlamini, woordvoerder van die polisie, het gesê drie mans het Maandagaand omstreeks 19:00 'n winkel in die Johannesburgse sakesentrum binnegekom en geld geëis. Een van die mans was met 'n speelgoedgeweer gewapen.
"'n Veiligheidswag het op hierdie oomblik ingekom en een van die verdagtes in hegtenis geneem," het Dlamini gesê. "Die ander twee verdagtes het gevlug, maar die volgende oomblik het een van hulle met 'n mes teruggekeer en die veiligheidswag gedreig. In 'n poging om die wag te steek, het hy per ongeluk sy medepligtige, wat geboei was, met die mes gesteek."
Die verdagte het daarna van die toneel gevlug sonder om iets uit die winkel te steel. Volgens Dlamini is die wag ongedeerd en die eerste verdagte nie ernstig beseer nie.
Die verdagte wat deur die wag vasgetrek is, sal binnekort in die Johannesburg-landdroshof op aanklagte van poging tot roof en poging tot moord verskyn. Die polisie is steeds op die ander twee verdagtes se spoor.
Video: Slagoffers se families loof polisie
Swaargewapendes blaas kitsbank op
Nice · 3 jare gelede
SpeelgoedGeweer of SpeelgoedPistool
Jan Makkink · 3 jare gelede
Perongeluk kan ook fyn beplan wees. Hy skep 'n risiko om die ander se besonderhede uit te lap. Plan A die wag en plan B my makker. Elkeen vir homself in die onderwêreld.